Lughawe-skieter dalk geestelik gestrem - Internasionaal - Republikein
Friday, May 25th, 15:21:04
Lughawe-skieter dalk geestelik gestrem
Vyf mense dood in Fort Lauderdale-aanval
Die 26-jarige vete­raan van die Irak-oorlog wat vyf mense op die lughawe van Fort Lauderdale in Amerika doodgeskiet het, is Saterdag aangekla van moord terwyl ondersoe­kers probeer vasstel of geestesongesteldheid 'n rol gespeel het.
Verskeie mense is in die voorval gewond. Van hulle veg nog om hul lewe, het Rick Scott, goewerneur van Florida, Saterdag gesê. Talle ander het beenbreuke en ligter beserings opgedoen terwyl hulle van die toneel probeer wegvlug het.
Die man, Esteban Santiago­ (26), het 'n geskiedenis van eienaardige gedrag. Hy het begin skiet in die gebied by die lughawe waar mense op hul bagasie gewag het.
"Ek het 'n broer wat geestelik ongesteld is en dit is baie moeilik om sommige van hierdie kwessies te hanteer. As 'n gemeen­skap moet ons daaroor praat sodra ons verstaan wat gebeur het," het Scott gesê.
'n Woordvoerder van die FBI het gesê dit skakel nog nie terrorisme uit nie en gaan nog Santiago se onlangse reise na. Hy het in Fort Lauder­dale aangekom op 'n vlug van Alaska af en het 'n 9 mm-pistool ­afgehaal wat hy as spesiale bagasie ingegee het. Hy het dit in 'n toilet gelaai, uitgestap en links en regs begin skiet. Hy het 'n Star Wars-T-hemp aangehad. Santiago het niks gesê terwyl hy geskiet het nie, en hom eers aan die polisie oorgegee nadat sy ammunisie op was.
Santiago was 'n gevegingenieur in die weermag en het talle medaljes ontvang. Hy het in November verlede jaar by 'n kantoor van die FBI in Anchorage, Alaska, ingestap en beweer sy gedagtes word deur 'n Amerikaanse intelligensiediens beheer en dat hy opdragte kry om na IS-videos te kyk.